S-651/2014

Mál þetta, sem var dómtekið 22. þ.m., er höfðað með ákæru lögreglustjórans á Suðurnesjum, útgefinni 15. desember 2014, á hendur R-x-x A-x-x S-x-x L-x-x, kt. 000000-0000, [...] og M-x-x G-x-x, kt. 000000-0000, [...], „fyrir eftirtalin brot gegn almennum hegningarlögum:

I.

Gegn ákærða R-x-x, fyrir þjófnað í samvinnu við D, kt. 000000-0000, með því að hafa á tímabilinu frá miðvikudagskvöldinu 5. apríl 2012 til kl. 00:37 aðfaranótt fimmtudagsins 6. apríl 2012, brotist inn í Shellskálann við Strandgötu 15, Sandgerði, með því að D braut rúðu í útidyrahurðinni með hafnaboltakylfu og í kjölfarið fór ákærði inn í verslunina ásamt D og stálu þaðan 85 pökkum af sígarettum, fimm pökkum af píputóbaki, 39 farsímainneignarkort, 24 pökkum af tyggigúmmíi og um 1700 krónum í smámynt úr sjóðsvél, samtals muni að áætluðu verðmæti 126.040 krónur.

Telst háttsemi ákærða varða við 1. mgr. 244. gr. almennra hegningarlaga nr. 19/1940.

II.

Gegn ákærðu R-x-x og M-x-x fyrir þjófnað, með því að hafa að kvöldi laugardagsins 28. apríl 2012, í samvinnu við C, kt. 000000-0000, í sameiningu brotist inn í bifreiðina JN-486 þar sem hún stóð fyrir utan Hringbraut 100, Reykjanesbæ, með því að brjóta hliðarrúðu og stolið Ipod tónlistaspilara, að áætluðu verðmæti 59.990 krónur en áætlað tjón vegna háttsemi ákærðu er 111.700 krónur.

Telst háttsemi þessi varða við 1. mgr. 244. gr. almennra hegningarlaga nr. 19/1940.“

Þess er krafist að ákærðu verði dæmdir til refsingar og til greiðslu alls sakarkostnaðar.

Í ákæru er getið einkaréttarkröfu, en samkvæmt henni gerir B þá kröfu að ákærðu verði gert að greiða honum skaðabætur að fjárhæð 217.070 krónur ásamt vöxtum samkvæmt 8. gr. laga nr. 38/2001 um vexti og verðtryggingu af 111.7000 krónum frá 28. apríl 2012 „til þess dags er liðinn verður mánuður frá því að krafan var kynnt ákærðu en frá þeim degi af 190.370 krónum með dráttarvöxtum samkvæmt 9. gr. laga nr. 38/2001 til þess dags er liðinn er mánuður frá því að kærðu var kynnt viðbót við bótakröfu dags. 2. desember 2014 en frá þeim degi af 217.070 krónum með dráttarvöxtum samkvæmt 9. gr. laga nr. 38/2001 til greiðsludags, allt að frádreginni innborgun ... 1. ágúst 2014 að fjárhæð 68.842 krónur.

Ákærðu hafa fyrir dómi skýlaust játað brot sín og var því farið með málið samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að sækjandi, verjandi ákærðu og lögmaður brotaþola höfðu tjáð sig stuttlega um lagaatriði, bótakröfu og ákvörðun viðurlaga.

Sannað er með skýlausri játningu ákærðu, sem er í samræmi við framlögð sakargögn, að þeir hafi gerst sekir um þá háttsemi sem saksókn á hendur þeim tekur til samkvæmt framansögðu og eru brot þeirra réttilega heimfærð til refsiákvæða í ákæru.

Ákærða R-x-x A-x-x var með dómi 7. apríl 2011 gert að sæta fangelsi í 45 daga, skilorðsbundið til tveggja ára, fyrir þjófnað og fjársvik. Þá gekkst hann 1. júlí 2010 undir greiðslu sektar fyrir þjófnaðarbrot. Með brotum sínum rauf ákærði skilorð samkvæmt framangreindum dómi. Verður refsing ákærða fyrir þau brot hans sem sá dómur tók til og brot hans sem sakfellt er fyrir í þessu máli ákveðin í einu lagi, sbr. 60. gr. almennra hegningarlaga með áorðnum breytingum. Þykir refsing hans með hliðjón 77. almennra hegningarlaga og einnig í ljósi þess að brot sín framdi hann í félagi við annan mann, sbr. 2. mgr. 70. gr. laganna, hæfilega ákveðin fangelsi í fjóra mánuði. Rétt þykir að fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga, sbr. 4. gr. laga nr. 22/1955.

Ákærði M-x-x G-x-x hefur ekki áður sætt refsingu og hann var á 17. aldursári þegar hann framdi það brot sem hann er sakfelldur fyrir í málinu. Þykir refsing hans í ljósi þessa og með hliðsjón af 2. mgr. 70. gr. almennra hegningarlaga hæfilega ákveðin fangelsi í 30 daga og skal fullnusta hennar bundin skilorði svo sem nánar greinir í dómsorði.

Ákærðu hafa samþykkt fram komna bótakröfu og verður hún því tekin til greina. Um vexti af tildæmdum bótum fer svo sem í dómsorði greinir. Þá verður ákærðu jafnframt gert að greiða málskostnað vegna bótakröfunnar, sbr. seinni málsliður 3. mgr. 176. gr. laga nr. 88/2008 um meðferð sakamála, en hann þykir að teknu tilliti til virðisaukaskatts hæfilega ákveðinn 105.400 krónur.

Ákærðu verður gert að greiða þóknun skipaðs verjanda síns eins og í dómsorði greinir, en við ákvörðun hennar hefur verið tekið tillit til virðisaukaskatts. Annan sakarkostnað leiddi ekki af meðferð málsins.

Þ-kk-nf I-kk-nf N-kk-nf dómstjóri dæmir mál þetta.

D ó m s o r ð

Ákærði, R-x-x A-x-x S-x-x L-x-x, sæti fangelsi í fjóra mánuði, en fresta skal fullnustu refsingarinnar og hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði, M-x-x G-x-x, sæti fangelsi í 30 daga, en fresta skal fullnustu refsingarinnar og hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærðu greiði B 217.070 krónur í skaðabætur ásamt vöxtum samkvæmt 1. mgr. 8. gr. laga nr. 38/2001 um vexti og verðtryggingu af 111.700 krónum frá 28. apríl 2012 til 19. júlí 2013, en dráttarvöxtum samkvæmt 1. mgr. 6. gr. sömu laga af sömu fjárhæð frá þeim degi til 10. febrúar 2015, en af 217.070 krónur frá þeim degi til greiðsludags, og 105.400 krónur í málskostnað. Til frádráttar tildæmdum skaðabótum komi innborgun 1. ágúst 2014 að fjárhæð 68.842 krónur.

Ákærði, R-x-x A-x-x S-x-x L-x-x, greiði þóknun skipaðs verjanda síns, V-kk-ef H-kk-ef V-kk-ef hæstaréttarlögmanns, 49.600 krónur.

Ákærði, M-x-x G-x-x, greiði þóknun skipaðs verjanda síns, V-kk-ef H-kk-ef V-kk-ef hæstaréttarlögmanns, 49.600 krónur.

Þ-kk-nf I-kk-nf N-kk-nf